נתונים שאספה התנועה למשילות ודמוקרטיה מלמדים כי בשנה האחרונה חלה ירידה של 21% בפנייה למבקר, כשבמקביל הוספו תקנים למשרדו.
בתנועה למשילות ודמוקרטיה שבין היתר עוקבת אחר פעולות המבקר ריכזו את נתוני השנים האחרונות וערכו סקירה שמשווה בין השנים. הנתונים מלמדים כי בשנה החולפת נרשמה ירידה תלולה בפניות הציבור למבקר המדינה. בעוד שבשנת 2015 הוגשו למבקר כ- 15,000 תלונות, בשנה האחרונה הוגשו רק 11,827 תלונות, ירידה תלולה של 21% אחוזים. בכך חזרה כמות התלונות לכמות שהוגשה בשנת 2010.
בדוחו"ת הקודמים התייחס מבקר המדינה לעלייה שנרשמה אז בכמות התלונות וכתב, "הדבר מעיד יותר מכול על האמון הרב של הציבור במוסד נציב תלונות הציבור ועל ההתייעלות ההולכת וגוברת של הנציבות במתן השירות לפרט". וכיום כאמור, הנתונים מלמדים ההיפך.
בתנועה למשילות ודמוקרטיה אומרים כי הירידה התלולה בפניות הציבור אל המוסד שאמור להוות לו כתובת, היא תמרור אזהרה מפני אבדן אמון הציבור במוסד מבקר המדינה ותפקודו וכי היה מצופה מהמבקר להציף את הנתונים הללו, ובטח שלא להסתיר או לטשטש אותם מפני הכנסת והציבור.
עו"ד שמחה רוטמן מהתנועה למשילות ודמוקרטיה אומר, "חשוב לחזק את אמון הציבור במוסד מבקר המדינה כדי שיהווה כתובת לפניות ותלונות אזרחים וישמש גורם שיודע להציף בעיות מערכתיות". לדברי רוטמן "לאחרונה נוהג המבקר לקיים ביקורת שחורגת מהנוהג המקובל, ואינו נמנע במעורבות בהליכי קבלת החלטות בזמן אמת, באופן שחורג מתפקידו. התוצאות מראות כי בשל כך הציבור רוחש לו פחות אמון ויש להצר על כך. ראוי שהכנסת תידרש לנתונים המדאיגים הללו".